Vrees is jou vyand – Finesse Meisie
Dis so maklik om vrees ons beste vriend te maak. Ons kom dit nie eens meer agter nie: Ons stap nie alleen in die strate nie; deure word met hekke en slotte toegesluit, en die pepper spray is ons motor se sleutelhouer.
In die land waarin ons leef – Suid-Afrika – is dit nog makliker om in vrees vasgevang te word. Ons syfers van werkloosheid, misdaad en korrupsie is van die hoogste ter wêreld. Dit is so maklik om mismoedig te raak wanneer ons kyk na ons omstandighede.
Weet jy dat vrees nie van die Here af kom nie? As vrees nie 'n geskenk van Hom is nie, waarvandaan kom dit nou eintlik? Jy het reg geraai: Dit kom van die duiwel af. Die Bose is slim. Al wat hy doen, is om 'n gedagte in ons kop te plaas: Wat as? Sê nou maar? Of hy sal 'n emosie in ons ontlok: hulpeloosheid, woede, paniek. En dan sal hy terugstaan en kyk hoe ons te kere gaan.
Hokaai! Ons kan terugstaan en sê: Tot hier toe en nie verder nie! Weier vandag om vir die duiwel 'n plek in jou lewe te maak. Maak vrees vandag jou vyand!